Talvin Singh
Talvin Singh, f. 1970, britisk musiker af indisk afstamning. Singh var oprindelig tablaspiller, men begyndte at interessere sig for elektronisk musik og punk, og hans egen musik er for det meste elektronisk baseret. Han grundlagde i 1995 London-klubben Anokha, hvor Storbritanniens "asiatiske undergrund" af dj'er og musikere kunne udfolde sig. Han har arbejdet som remixer og medvirket som gæstemusiker hos bl.a. Björk. Han pladedebuterede i eget navn i 1998 med det kritikerroste album OK. Det blev fulgt op af albummet Ha (2001).